title: 2013 m. birželio 24 d. Tarybos sprendimas 2013/308/BUSP, kuriuo iš dalies keičiamas Sprendimas 2012/642/BUSP dėl ribojamųjų priemonių Baltarusijai

text:
25.6.2013

               LT

               Europos Sąjungos oficialusis leidinys

               L 172/31

         TARYBOS SPRENDIMAS 2013/308/BUSP
   2013 m. birželio 24 d.
   kuriuo iš dalies keičiamas Sprendimas 2012/642/BUSP dėl ribojamųjų priemonių Baltarusijai
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2012 m. spalio 15 d. Taryba priėmė Sprendimą 2012/642/BUSP (1) dėl ribojamųjų priemonių Baltarusijai;

               (2)

               Taryba mano, kad siekiant sudaryti palankesnes sąlygas politiniam dialogui, reikėtų sustabdyti draudimo keliauti, pagal Sprendimo 2012/642/BUSP 3 straipsnio 1 dalį nustatyto Uladzimir Uladzimiravich Makei, taikymą tol, kol jis eina Baltarusijos Respublikos užsienio reikalų ministro pareigas. Sustabdymui turėtų būti taikoma Sprendimo 2012/642/BUSP 8 straipsnio 2 dalyje nurodyta peržiūra;

               (3)

               todėl Sprendimą 2012/642/BUSP reikėtų atitinkamai iš dalies pakeisti,

         PRIĖMĖ ŠĮ SPRENDIMĄ:
   1 straipsnis
   Sprendimo 2012/642/BUSP 8 straipsnis pakeičiamas taip:

      „8 straipsnis
      1.   3 straipsnio 1 dalyje nurodytų priemonių, kiek jos taikomos Uladzimir Uladzimiravich Makei, taikymas sustabdomas tol, kol jis eina Baltarusijos Respublikos užsienio reikalų ministro pareigas.
      2.   Šis sprendimas taikomas iki 2013 m. spalio 31 d. Jis nuolat peržiūrimas. Prireikus jis gali būti atnaujinamas arba iš dalies keičiamas, jei Taryba mano, kad jame numatyti tikslai nepasiekti.“.

   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Liuksemburge 2013 m. birželio 24 d.

            Tarybos vardu

            Pirmininkė

         C. ASHTON

      (1)  OL L 285, 2012 10 17, p. 1.


title: 2006/453/EB,Euratomas: 2005 m. spalio 24 d.  Tarybos ir Komisijos sprendimas dėl Partnerystės ir bendradarbiavimo susitarimo, nustatančio Europos Bendrijų bei jų valstybių narių ir Azerbaidžano Respublikos partnerystę, atsižvelgiant į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimą į Europos Sąjungą, protokolo sudarymo

text:
6.7.2006

               LT

               Europos Sąjungos oficialusis leidinys

               L 185/7

      TARYBOS IR KOMISIJOS SPRENDIMAS

   2005 m. spalio 24 d.
   dėl Partnerystės ir bendradarbiavimo susitarimo, nustatančio Europos Bendrijų bei jų valstybių narių ir Azerbaidžano Respublikos partnerystę, atsižvelgiant į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimą į Europos Sąjungą, protokolo sudarymo
   (2006/453/EB, Euratomas)
   EUROPOS SĄJUNGOS TARYBA,
   EUROPOS BENDRIJŲ KOMISIJA,
   atsižvelgdamos į Europos bendrijos steigimo sutartį, ypač į jos 44 straipsnio 2 dalį, 47 straipsnio 2 dalies paskutinį sakinį ir 55 straipsnį, 57 straipsnio 2 dalį, 71 straipsnį, 80 straipsnio 2 dalį, 93, 94, 133 ir 181a straipsnius kartu su 300 straipsnio 2 dalies antruoju sakiniu ir 300 straipsnio 3 dalies pirmąja pastraipa,
   atsižvelgdamos į Europos atominės energijos bendrijos steigimo sutartį, ypač į jos 101 straipsnio antrąją pastraipą,
   atsižvelgdamos į 2003 m. Stojimo sutartį, ypač į jos 2 straipsnio 3 dalį,
   atsižvelgdamos į 2003 m. Stojimo aktą, ypač į jo 6 straipsnio 2 dalį,
   atsižvelgdamos į Komisijos pasiūlymą,
   atsižvelgdamos į Europos Parlamento nuomonę (1),
   atsižvelgdamos į Tarybos pritarimą pagal Europos atominės energijos steigimo sutarties 101 straipsnį,
   kadangi:

               (1)

               Partnerystės ir bendradarbiavimo susitarimo, nustatančio Europos bendrijų bei jų valstybių narių ir Azerbaidžano Respublikos partnerystę, atsižvelgiant į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimą į Europos Sąjungą, protokolas Europos bendrijos ir valstybių narių vardu buvo pasirašytas 2004 m. balandžio 30 d.

               (2)

               Kol protokolas įsigalios, jis laikinai taikomas nuo 2004 m. gegužės 1 d.

               (3)

               Protokolas turėtų būti patvirtintas,

         NUSPRENDĖ:
   1 straipsnis
   Europos bendrijos, Europos atominės energijos bendrijos ir valstybių narių vardu patvirtinamas Partnerystės ir bendradarbiavimo susitarimo, nustatančio Europos Bendrijų bei jų valstybių narių ir Azerbaidžano Respublikos partnerystę, atsižvelgiant į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimą į Europos Sąjungą, protokolas.
   Protokolo tekstas pridedamas prie šio sprendimo (2).
   2 straipsnis
   Europos bendrijos ir jos valstybių narių vardu Tarybos pirmininkas pateikia protokolo 4 straipsnyje numatytą pranešimą. Europos atominės energijos bendrijos vardu tokį pranešimą tuo pat metu pateikia Komisijos pirmininkas.

      Priimta Liuksemburge, 2005 m. spalio 24 d.

            Tarybos vardu

            Pirmininkas

         B. BRADSHAW

            Komisijos vardu

            Pirmininkas

         J. M. BARROSO

      (1)  2004 m. spalio 26 d. pateikta nuomonė (dar nepaskelbta Oficialiajame leidinyje).

      (2)  Žr. šio Oficialiojo leidinio p. 3.


title: 2017 m. birželio 20 d. Tarybos sprendimas (ES) 2017/1121, kuriuo skiriamas Regionų komiteto Austrijos Respublikos pasiūlytas narys

text:
23.6.2017

               LT

               Europos Sąjungos oficialusis leidinys

               L 162/54

         TARYBOS SPRENDIMAS (ES) 2017/1121
   2017 m. birželio 20 d.
   kuriuo skiriamas Regionų komiteto Austrijos Respublikos pasiūlytas narys
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Austrijos Vyriausybės pasiūlymą,
   kadangi:

               (1)

               2015 m. sausio 26 d., 2015 m. vasario 5 d. ir 2015 m. birželio 23 d. Taryba priėmė sprendimus (ES) 2015/116 (1), (ES) 2015/190 (2) ir (ES) 2015/994 (3), kuriais skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d.

               (2)

               pasibaigus Christian BUCHMANN (Regierungsmitglied mit politischer Verantwortung gegenüber dem Landtag (Mitglied der Steirischen Landesregierung)) įgaliojimams, kurių pagrindu buvo pasiūlyta jo kandidatūra, tapo laisva Regionų komiteto nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam dabartinės kadencijos laikui iki 2020 m. sausio 25 d. Regionų komiteto nariu skiriamas:

               —

               Mag. Christian BUCHMANN, Mitglied des steiermärkischen Landtages (įgaliojimų pakeitimas).

         2 straipsnis
   Šis sprendimas įsigalioja jo priėmimo dieną.

      Priimta Liuksemburge 2017 m. birželio 20 d.

            Tarybos vardu

            Pirmininkė

         H. DALLI

      (1)  2015 m. sausio 26 d. Tarybos sprendimas (ES) 2015/116, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 20, 2015 1 27, p. 42).

      (2)  2015 m. vasario 5 d. Tarybos sprendimas (ES) 2015/190, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 31, 2015 2 7, p. 25).

      (3)  2015 m. birželio 23 d. Tarybos sprendimas (ES) 2015/994, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 159, 2015 6 25, p. 70).


title: 2014/547/ES, Euratomas: 2014 m. balandžio 3 d. Europos Parlamento sprendimas dėl Vartotojų, sveikatos ir maisto programų vykdomosios įstaigos (buvusios Sveikatos ir vartotojų reikalų vykdomosios agentūros) 2012 finansinių metų biudžeto įvykdymo patvirtinimo

text:
5.9.2014

               LT

               Europos Sąjungos oficialusis leidinys

               L 266/106

         EUROPOS PARLAMENTO SPRENDIMAS
   2014 m. balandžio 3 d.
   dėl Vartotojų, sveikatos ir maisto programų vykdomosios įstaigos (buvusios Sveikatos ir vartotojų reikalų vykdomosios agentūros) 2012 finansinių metų biudžeto įvykdymo patvirtinimo
   (2014/547/ES, Euratomas)
   EUROPOS PARLAMENTAS,

               —

               atsižvelgdamas į Europos Sąjungos 2012 finansinių metų bendrąjį biudžetą (1),

               —

               atsižvelgdamas į Europos Sąjungos 2012 finansinių metų konsoliduotąsias metines ataskaitas – (COM(2013) 570 – C7–0273/2013) (2),

               —

               atsižvelgdamas į Sveikatos ir vartotojų reikalų vykdomosios agentūros 2012 finansinių metų galutines metines ataskaitas,

               —

               atsižvelgdamas į Komisijos ataskaitą dėl tolesnių priemonių, susijusių su 2011 m. biudžeto įvykdymo patvirtinimu, (COM(2013) 668) ir į Komisijos tarnybų darbo darbo dokumentus, pridėtus prie šios ataskaitos (SWD(2013) 348 ir SWD(2013) 349),

               —

               atsižvelgdamas į Komisijos ataskaitą dėl Sąjungos finansų vertinimo pagal pasiektus rezultatus (COM(2013) 461) ir į Komisijos tarnybų darbo dokumentus, pridėtus prie šios ataskaitos (SWD(2013) 228 ir SWD(2013) 229),

               —

               atsižvelgdamas į Komisijos metinę 2012 m. atlikto vidaus audito ataskaitą biudžeto įvykdymą tvirtinančiai institucijai (COM(2013) 606) ir į Komisijos tarnybų darbo dokumentą, pridėtą prie šios ataskaitos (SWD(2013) 314),

               —

               atsižvelgdamas į Audito Rūmų ataskaitą dėl Sveikatos ir vartotojų reikalų vykdomosios agentūros 2012 finansinių metų metinių finansinių ataskaitų su Įstaigos atsakymais (3),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2012 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),

               —

               atsižvelgdamas į 2014 m. vasario 18 d. Tarybos rekomendaciją dėl 2012 finansinių metų biudžeto įvykdymo patvirtinimo suteikimo vykdomosioms įstaigoms (05850/2014 – C7–0049/2014),

               —

               atsižvelgdamas į Sutarties dėl Europos Sąjungos veikimo 317, 318 ir 319 straipsnius ir į Europos atominės energijos bendrijos steigimo sutarties 106a straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5), ypač į jo 55, 145, 146 ir 147 straipsnius,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (6), ypač į jo 62, 164, 165 ir 166 straipsnius,

               —

               atsižvelgdamas į 2002 m. gruodžio 19 d. Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (7), ypač į jo 14 straipsnio 3 dalį,

               —

               atsižvelgdamas į 2004 m. rugsėjo 21 d. Komisijos reglamentą (EB) Nr. 1653/2004, nustatantį vykdomųjų agentūrų standartinį finansinį reglamentą, taikant Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (8), ypač į jo 66 straipsnio pirmą ir antrą pastraipas,

               —

               atsižvelgdamas į 2004 m. gruodžio 15 d. Komisijos sprendimą 2004/858/EB, įsteigiantį, taikant Tarybos reglamentą (EB) Nr. 58/2003, vykdomąją įstaigą „Visuomenės sveikatos programos vykdomoji įstaiga“, atsakingą už Bendrijos veiksmų visuomenės sveikatos srityje valdymą (9),

               —

               atsižvelgdamas į 2008 m. birželio 20 d. Komisijos sprendimą 2008/544/EB, iš dalies keičiantį Sprendimą Nr. 2004/858/EB, siekiant Visuomenės sveikatos programos vykdomąją įstaigą pakeisti Sveikatos ir vartotojų reikalų vykdomąja agentūra (10),

               —

               atsižvelgdamas į 2013 m. gruodžio 17 d. Komisijos įgyvendinimo sprendimą 2013/770/ES, kuriuo įsteigiama Vartotojų, sveikatos ir maisto programų vykdomoji įstaiga ir panaikinamas Sprendimas 2004/858/EB (11),

               —

               atsižvelgdamas į Darbo tvarkos taisyklių 76 straipsnį ir VI priedą,

               —

               atsižvelgdamas į Biudžeto kontrolės komiteto pranešimą ir kitų suinteresuotųjų komitetų nuomones (A7–0242/2014),

               A.

               kadangi pagal Europos Sąjungos sutarties 17 straipsnio 1 dalį Komisija vykdo biudžetą ir vadovauja programoms ir kadangi taikant Sutarties dėl Europos Sąjungos veikimo 317 straipsnį ji vykdo biudžetą bendradarbiaudama su valstybėmis narėmis, savo atsakomybe ir atsižvelgdama į patikimo finansų valdymo principus,

               1.

               patvirtina Vartotojų, sveikatos ir maisto programų vykdomosios įstaigos (buvusios Sveikatos ir vartotojų reikalų vykdomosios agentūros) direktoriui, kad Įstaigos 2012 finansinių metų biudžetas įvykdytas;

               2.

               išdėsto savo pastabas rezoliucijoje, kuri yra neatskiriama sprendimų dėl Europos Sąjungos 2012 finansinių metų bendrojo biudžeto įvykdymo patvirtinimo, III skirsnis – Komisija ir vykdomosios įstaigos, dalis;

               3.

               paveda Pirmininkui perduoti šį sprendimą, sprendimą dėl Europos Sąjungos 2012 finansinių metų bendrojo biudžeto įvykdymo patvirtinimo, III skirsnis – Komisija, ir rezoliuciją, kuri yra neatskiriama šių sprendimų dalis, Vartotojų, sveikatos ir maisto programų vykdomosios įstaigos direktoriui, Tarybai, Komisijai, Europos Sąjungos Teisingumo Teismui ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL L 56, 2012 2 29.

      (2)  OL C 334, 2013 11 15, p. 1.

      (3)  OL C 365, 2013 12 13, p. 57.

      (4)  OL C 331, 2013 11 14, p. 10.

      (5)  OL L 248, 2002 9 16, p. 1.

      (6)  OL L 298, 2012 10 26, p. 1.

      (7)  OL L 11, 2003 1 16, p. 1.

      (8)  OL L 297, 2004 9 22, p. 6.

      (9)  OL L 369, 2004 12 16, p. 73.

      (10)  OL L 173, 2008 7 3, p. 27.

      (11)  OL L 341, 2013 12 18, p. 69.


title: 2013 m. balandžio 22 d. Tarybos sprendimas 2013/189/BUSP, kuriuo įsteigiamas Europos saugumo ir gynybos koledžas (ESGK) ir panaikinami Bendrieji veiksmai 2008/550/BUSP

text:
24.4.2013

               LT

               Europos Sąjungos oficialusis leidinys

               L 112/22

         TARYBOS SPRENDIMAS 2013/189/BUSP
   2013 m. balandžio 22 d.
   kuriuo įsteigiamas Europos saugumo ir gynybos koledžas (ESGK) ir panaikinami Bendrieji veiksmai 2008/550/BUSP
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnio 1 dalį ir 42 straipsnio 4 dalį bei 43 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2005 m. liepos 18 d. Taryba priėmė Bendruosius veiksmus 2005/575/BUSP, įsteigiančius Europos saugumo ir gynybos koledžą (ESGK) (1). Tie bendrieji veiksmai buvo pakeisti 2008 m. birželio 23 d. Tarybos bendraisiais veiksmais 2008/550/BUSP, įsteigiančiais Europos saugumo ir gynybos koledžą (ESGK) (2);

               (2)

               2008 m. gruodžio 1 d. ESGK Iniciatyvinis komitetas (toliau – komitetas), vadovaudamasis Bendrųjų veiksmų 2008/550/BUSP 13 straipsniu, susitarė dėl rekomendacijų dėl ESGK ateities perspektyvų;

               (3)

               2008 m. gruodžio 8 d. išvadose Taryba patvirtino komiteto rekomendacijas. Todėl Bendrieji veiksmai 2008/550/BUSP turėtų būti pakeisti nauju teisės aktu, kuriame būtų atspindėtos šios rekomendacijos;

               (4)

               mokymo veikla ESGK sistemoje turėtų būti vykdoma bendros saugumo ir gynybos politikos (BSGP) srityje, įskaitant konfliktų sprendimo ir stabilizavimo sritis;

               (5)

               tikslinga, kad laikotarpiu, kuriam taikomas šis sprendimas, ESGK veiklą vykdytų tik komandiruotas personalas;

               (6)

               vadovaujantis 2010 m. liepos 26 d. Tarybos sprendimu 2010/427/ES, kuriuo nustatoma Europos išorės veiksmų tarnybos struktūra ir veikimas (3) (EIVT), EIVT teikia ESGK paramą, kurią anksčiau jam teikė Tarybos Generalinis sekretoriatas,

         PRIĖMĖ ŠĮ SPRENDIMĄ:
   I   SKYRIUS

      ĮSTEIGIMAS, MISIJA, TIKSLAI IR UŽDAVINIAI

   1 straipsnis
   Įsteigimas
   Šiuo sprendimu įsteigiamas Europos saugumo ir gynybos koledžas (ESGK).
   2 straipsnis
   Misija
   ESGK teikia mokymą Sąjungos bendros saugumo ir gynybos politikos (BSGP) srityje bendros užsienio ir saugumo politikos (BUSP) kontekste strateginiu lygiu, siekiant plėsti ir ugdyti bendrą civilinio ir karinio personalo supratimą apie BSGP bei nustatyti ir per jo mokymo veiklą (toliau –ESGK mokymo veikla) platinti geriausią praktiką, susijusią su įvairiais BSGP klausimais.
   3 straipsnis
   Tikslai
   ESGK tikslai yra šie:

               a)

               toliau plėtoti bendrą Europos saugumo ir gynybos kultūrą BSGP;

               b)

               skatinti geresnį BSGP – vienos iš esminių BUSP dalies – supratimą;

               c)

               Sąjungos institucijas, įstaigas ir kitus organus aprūpinti kompetentingais darbuotojais, galinčiais veiksmingai dirbti sprendžiant visus BSGP klausimus;

               d)

               valstybių narių administracijas ir personalą aprūpinti kompetentingais darbuotojais, susipažinusiais su Sąjungos politikos kryptimis, institucijomis bei procedūromis BUSP srityje;

               e)

               remti Sąjungos partnerystę BSGP srityje, ypač partnerystę su tomis šalimis, kurios dalyvauja BSGP misijose;

               f)

               padėti skatinti ESGK mokymo veiklos dalyvių (toliau – dalyviai) profesinius santykius bei ryšius.

         Kai tinkama, dėmesys bus skiriamas užtikrinti suderinamumą su kita Sąjungos veikla.
   4 straipsnis
   Uždaviniai
   1.   Pagrindiniai ESGK uždaviniai atitinka jo misiją bei tikslus organizuoti ir vykdyti ESGK mokymo veiklą BSGP srityje.
   2.   ESGK mokymo veikla apima:

               a)

               BSGP aukšto lygio kursą;

               b)

               BSGP orientacinius kursus;

               c)

               BSGK kursus specialistų auditorijai arba kursus specialiomis temomis.

         8 straipsnyje nurodytam Iniciatyviniam komitetui (toliau – komitetas) nusprendus, vykdoma kita mokymo veikla.
   3.   Papildomai prie 2 dalyje nurodytos veiklos, ESGK visų pirma:

               a)

               remia santykius, kuriuos turi užmegzti 5 straipsnio 1 dalyje nurodyti institutai, veikiantys toje dalyje nurodytame tinkle (toliau – tinklas);

               b)

               eksploatuoja ir toliau plėtoja internetinę nuotolinio mokymosi (INM) sistemą mokymo veiklai BSGP srityje remti;

               c)

               rengia ir tiekia mokymo medžiagą Sąjungos mokymui BSGP srityje, taip pat naudodamasis jau parengta atitinkama medžiaga;

               d)

               tarpininkauja ankstesnių dalyvių tinkle;

               e)

               remia valstybių narių mokymo institutų mainų programas BSGP srityje;

               f)

               prisideda prie metinės Sąjungos mokymo programos BSGP srityje;

               g)

               remia mokymo konfliktų prevencijos ir civilinio krizių valdymo srityje valdymą;

               h)

               rengia ir veda kasmetinę dalyvių tinklo konferenciją, kurioje kartu susitinka BSPG srities civiliniai ir kariniai ekspertai iš valstybių narių mokymo institutų ir ministerijų bei prireikus atitinkami su mokymu susiję išorės subjektai, ir

               i)

               kasmet peržiūri savo veiklos rezultatus, siekiant 3 straipsnyje išvardintų tikslų.

         4.   ESGK mokymo veikla vykdoma per tinklą.
   5.   Tinklui priklausantis Europos Sąjungos saugumo studijų institutas (ES SSI) remia ESGK mokymo veiklą, pirmiausia ES SSI publikacijomis, organizuodamas ES SSI mokslo darbuotojų vedamas paskaitas ir prisidėdamas prie ESGK internetinės nuotolinio mokymosi (INM) sistemos.
   II   SKYRIUS

      VEIKLOS ORGANIZAVIMAS

   5 straipsnis
   Tinklas
   1.   ESGK organizuojamas kaip civilinius ir karinius institutus, koledžus, akademijas, universitetus, institucijas bei kitus subjektus, kurie susiję su saugumo ir gynybos politikos klausimais Sąjungoje, kuriuos nurodo valstybės narės, ir ES SSI (toliau – institutai) jungiantis tinklas, skirtas mokymo veiklos BSGP srityje vykdymui remti.
   2.   ESGK užmezga glaudžius ryšius su Sąjungos institucijomis ir atitinkamomis Sąjungos agentūromis, visų pirma su Europos policijos koledžu (CEPOL).
   3.   Bendra atsakomybė už ESGK veiklą tenka Sąjungos vyriausiajam įgaliotiniui užsienio reikalams ir saugumo politikai (toliau – vyriausiasis įgaliotinis).
   6 straipsnis
   Teisnumas ir veiksnumas
   1.   ESGK turi teisnumą ir veiksnumą, kuris būtinas tam, kad jis galėtų atlikti savo užduotis ir pasiekti savo tikslus, sudaryti sutartis ir administracinius susitarimus, kurie būtini siekiant užtikrinti jo veikimą, inter alia, vykdyti darbuotojų komandiravimą, įsigyti įrangą, visų pirma mokymo įrangą, turėti banko sąskaitas ir būti teismo proceso šalimi.
   2.   Visi įsipareigojimai, kurie gali kilti pagal ESGK sudarytas sutartis, padengiami iš lėšų, gautų pagal 14, 15 ir 16 straipsnius.
   7 straipsnis
   Struktūra
   Nustatoma ši ESGK struktūra:

               a)

               komitetas, atsakingas už bendrą ESGK mokymo veiklos koordinavimą ir vadovavimą jai;

               b)

               Vykdomoji akademinė valdyba (toliau – valdyba), atsakinga už ESGK mokymo veiklos kokybės ir nuoseklumo užtikrinimą;

               c)

               ESGK vadovas, atsakingas už ESGK finansinį ir administracinį valdymą; jis taip pat atsakingas už pagalbą komitetui ir valdybai organizuojant ir valdant ESGK veiklą;

               d)

               ESGK sekretoriatas (toliau – sekretoriatas), kuris padeda ESGK vadovui atlikti jo užduotis.

         8 straipsnis
   Iniciatyvinis komitetas
   1.   Komitetas, kurį sudaro po vieną kiekvienos valstybės narės paskirtą atstovą, yra ESGK sprendimus priimantis organas. Kiekvienam komiteto nariui atstovauti ar jį lydėti gali pakaitinis narys.
   2.   Komiteto narius į komiteto posėdžius gali lydėti ekspertai.
   3.   Komitetui pirmininkauja vyriausiojo įgaliotinio atstovas, kuris turi atitinkamą patirtį. Jo posėdžiai vyksta bent du kartus per metus.
   4.   Į Sąjungą stojančiųjų šalių atstovai gali dalyvauti komitete kaip aktyvūs stebėtojai.
   5.   ESGK vadovas, valdybos pirmininkas ir atitinkamais atvejais įvairių valdybos sudėčių pirmininkai, taip pat Komisijos atstovas dalyvauja komiteto posėdžiuose be teisės balsuoti.
   6.   Komiteto uždaviniai yra:

               a)

               nustatyti ESGK metinę akademinę programą, remiantis ESGK mokymo koncepcija;

               b)

               nustatyti bendras valdybos darbo gaires;

               c)

               patvirtinti ir reguliariai peržiūrėti ESGK mokymo koncepciją, kurioje atspindimi ESGK mokymo reikalavimai, dėl kurių buvo susitarta;

               d)

               atrinkti valstybę (-es) narę (-es), kuri (-ios) bus ESGK mokymo veiklos priimančioji (-iosios) šalis (-ys), ir institutus, kurie vykdys mokymą;

               e)

               parengti visos ESGK mokymo veiklos planus ir dėl jų susitarti;

               f)

               susipažinti su kursų įvertinimo ataskaitomis ir patvirtinti ESGK mokymo veiklos bendrąją metinę ataskaitą, kurios vėliau persiunčiamos atitinkamiems Tarybos organams;

               g)

               paskirti valdybos pirmininkus ir patvirtinti įvairias jos sudėtis bent dvejų akademinių metų laikotarpiui;

               h)

               priimti būtinus sprendimus dėl ESGK veikimo, jeigu sprendimai nėra skirti kitiems organams;

               i)

               patvirtinti metinį biudžetą ir visus taisomuosius biudžetus, remiantis ESGK vadovo pasiūlymais;

               j)

               patvirtinti metines finansines ataskaitas ir patvirtinti, kad ESGK vadovas biudžetą įvykdė;

               k)

               patvirtinti papildomas taisykles, taikytinas ESGK administruojamoms išlaidoms;

               l)

               patvirtinti visus finansavimo susitarimus ir (arba) techninius susitarimus su Komisija, EIVT ar valstybe nare dėl ESGK išlaidų finansavimo ir (arba) įvykdymo;

               m)

               patvirtinti taisykles, taikomas į ESGK komandiruojamam personalui;

               n)

               nuspręsti pradėti konkrečią ESGK mokymo veiklą dalyvaujant trečiosioms šalims, atsižvelgiant į Politinio ir saugumo komiteto nustatytą bendrą politinę sistemą.

         7.   Komitetas patvirtina savo darbo tvarkos taisykles.
   8.   Komitetas sprendimus priima kvalifikuota balsų dauguma, kaip apibrėžta prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 36 dėl pereinamojo laikotarpio nuostatų II antraštinėje dalyje.
   9 straipsnis
   Vykdomoji akademinė valdyba
   1.   Valdybą sudaro civiliniams ir kariniams institutams bei kitiems valstybių narių nurodytiems subjektams, kurie remia ESGK mokymo veiklą, atstovaujantys vyresnieji pareigūnai. Kai vienai valstybei narei atstovauja keli atstovai, jie sudaro vieną bendrą delegaciją.
   2.   Valdybos pirmininką iš jos narių skiria komitetas.
   3.   Valdybos posėdžiuose dalyvauti kviečiami Komisijos ir EIVT atstovai.
   4.   Dalyvauti valdybos posėdžiuose taip pat gali būti kviečiami mokslo ekspertai ir nacionalinių bei Sąjungos institucijų vyresnieji pareigūnai.
   5.   Valdybos uždaviniai yra:

               a)

               teikti akademines konsultacijas ir rekomendacijas komitetui;

               b)

               per tinklą įgyvendinti sutartą metinę akademinę programą;

               c)

               prižiūrėti INM sistemą;

               d)

               remiantis sutartais mokymo planais, rengti išsamius visos ESGK mokymo veiklos srityje planus;

               e)

               užtikrinti bendrą visų institutų vykdomos ESGK mokymo veiklos koordinavimą;

               f)

               peržiūrėti praėjusiais akademiniais metais vykdytos ESGK mokymo veiklos standartus;

               g)

               komitetui teikti pasiūlymus dėl ESGK mokymo veiklos ateinančiais akademiniais metais;

               h)

               užtikrinti sistemingą visos ESGK mokymo veiklos vertinimą ir patvirtinti kursų įvertinimo ataskaitas;

               i)

               prisidėti prie ESGK veiklos bendrosios metinės ataskaitos projekto rengimo.

         6.   Vykdydama savo užduotis valdyba gali posėdžiauti įvairia konkrečius projektus atitinkančia sudėtimi. Valdyba parengia taisykles ir priemones šių sudėčių sudarymui ir veikimui reglamentuoti; šioms sudėtims turės pritarti komitetas.
   7.   Valdybos darbo tvarkos taisykles priima komitetas.
   10 straipsnis
   ESGK vadovas
   1.   ESGK vadovas yra atsakingas už ESGK mokymo veiklos organizavimą ir valdymą. ESGK vadovas remia komiteto ir valdybos darbą šioje srityje ir atstovauja ESGK ESGK mokymo veiklos klausimais tinklo viduje ir už tinklo ribų. ESGK vadovas visų pirma:

               a)

               imasi visų būtinų priemonių, kad būtų užtikrintas veiksmingas ESGK veiklos vykdymas, be kita ko, priima vidaus administracines taisykles ir skelbia pranešimus;

               b)

               rengia ESGK metinės ataskaitos preliminarų projektą ir jo darbo programos preliminarų projektą, kurie turi būti pateikti komitetui, remiantis valdybos pateiktais pasiūlymais;

               c)

               koordinuoja ESGK darbo programos įgyvendinimą;

               d)

               palaiko ryšius su atitinkamomis valstybių narių valdžios institucijomis;

               e)

               palaiko ryšius su atitinkamais išorės subjektais, vykdančiais mokymo veiklą BSGP srityje;

               f)

               prireikus sudaro techninius susitarimus dėl ESGK mokymo veiklos su atitinkamomis valdžios institucijomis ir subjektais, vykdančiais mokymo veiklą BSGP srityje;

               g)

               atlieka visas kitas užduotis, kurias jam paskiria komitetas.

         2.   ESGK vadovas yra atsakingas už ESGK finansinį ir administracinį valdymą, visų pirma:

               a)

               rengia visus biudžeto projektus ir pateikia juos komitetui;

               b)

               priima biudžetus juos patvirtinus komitetui;

               c)

               yra ESGK biudžetą priimantis pareigūnas;

               d)

               atidaro vieną ar kelias sąskaitas ESGK vardu;

               e)

               derasi dėl visų finansavimo susitarimų ir (arba) techninių susitarimų su Komisija, EIVT ar valstybe nare dėl ESGK išlaidų finansavimo ir (arba) įvykdymo, pateikia juos komitetui ir sudaro juos;

               f)

               veda derybas ir pasirašo ESGK vardu keičiantis laiškais dėl sekretoriato personalo komandiravimo į ESGK;

               g)

               apskritai atstovauja ESGK visų teisės aktų, turinčių finansinių pasekmių, tikslais;

               h)

               pateikia komitetui ESGK metines ataskaitas.

         3.   ESGK vadovą skiria vyriausiasis įgaliotinis, prieš tai pasikonsultavęs su komitetu. Jo skyrimo laikotarpiu, jis skiriamas kaip EIVT personalo narys. Valstybės narės gali pateikti kandidatūras ESGK vadovo pozicijai, ir Sąjungos institucijų ir EIVT personalas gali pateikti savo kandidatūras šiai pozicijai pagal galiojančias taisykles.
   4.   ESGK vadovas už savo veiklą atsiskaito komitetui.
   11 straipsnis
   ESGK sekretoriatas
   1.   Sekretoriatas padeda ESGK vadovui atlikti jo užduotis.
   2.   ESGK vadovas, padedamas atrankos grupės, yra atsakingas už sekretoriato darbuotojų atranką.
   3.   Sekretoriatas padeda komitetui, valdybai ir institutams organizuojant ESGK mokymo veiklą.
   4.   Kiekvienas institutas skiria ryšių su sekretoriatu kontaktinį punktą, kad būtų sprendžiami organizaciniai bei administraciniai klausimai, susiję su ESGK mokymo veiklos organizavimu.
   5.   Sekretoriatas glaudžiai bendradarbiauja su Komisija ir EIVT.
   12 straipsnis
   ESGK darbuotojai
   1.   ESGK darbuotojus sudaro:

               a)

               darbuotojai, kuriuos į ESGK komandiravo Sąjungos institucijos, EIVT ir Sąjungos agentūros;

               b)

               nacionaliniai ekspertai, kuriuos į ESGK komandiravo valstybės narės.

         2.   ESGK gali priimti stažuotojus ir atvykstančius stipendininkus.
   3.   Komitetas, vyriausiojo įgaliotinio pasiūlymu, prireikus nustato sąlygas, taikomas stažuotojams ir atvykstantiems stipendininkams.
   4.   Valstybių narių į ESGK komandiruotiems nacionaliniams ekspertams mutatis mutandis taikomas 2011 m. kovo 23 d. Sąjungos vyriausiojo įgaliotinio užsienio reikalams ir saugumo politikai sprendimas, kuriuo nustatomos taisyklės, taikytinos į Europos išorės veiksmų tarnybą komandiruotiems nacionaliniams ekspertams (4).
   III   SKYRIUS

      FINANSAVIMAS

   13 straipsnis
   Nepiniginiai įnašai į ESGK mokymo veiklą
   1.   Kiekviena valstybė narė, Sąjungos institucija, Sąjungos agentūra ir kiekvienas institutas ir EIVT, padengia visas išlaidas, susijusias su jų dalyvavimu ESGK veikloje, įskaitant atlyginimus, išmokas, kelionės ir pragyvenimo išlaidas bei išlaidas, susijusias su organizacine ir administracine parama ESGK mokymo veiklai.
   2.   Kiekvienas dalyvis padengia visas su savo dalyvavimu susijusias išlaidas.
   14 straipsnis
   EIVT parama
   1.   EIVT padengia ESGK vadovo ir sekretoriato priėmimo savo infrastruktūroje išlaidas, įskaitant su informacinėmis technologijomis, ESGK vadovo komandiravimu ir vieno sekretoriato darbuotojo asistento komandiravimu susijusias išlaidas.
   2.   EIVT suteikia ESGK administracinę paramą, būtiną jam siekiant įdarbinti ir valdyti savo personalą, taip pat vykdyti savo biudžetą.
   3.   ESGK vadovas susidera dėl techninio susitarimo su EIVT dėl jos teikiamos paramos; šį susitarimą patvirtina komitetas.
   15 straipsnis
   Savanoriški įnašai
   1.   Konkrečios veiklos finansavimo tikslu ESGK gali gauti savanoriškus įnašus iš valstybių narių ir institutų bei kitų donorų. Tokius įnašus ESGK administruoja kaip konkrečiam tikslui paskirtas įplaukas.
   2.   ESGK vadovas susidera dėl techninių susitarimų dėl 1 dalyje nurodytų įnašų, o susitarimus patvirtina komitetas.
   16 straipsnis
   Sąjungos biudžeto įnašas
   1.   ESGK kasmet iš Sąjungos bendrojo biudžeto gauna įnašą. Tokiu įnašu gali būti visų pirma finansuojamos išlaidos, skirtos ESGK mokymo veiklai remti ir valstybių narių į ESGK komandiruotiems nacionaliniams ekspertams.
   2.   Orientacinė finansavimo suma, skirta ESGK išlaidoms padengti pirmuosius 12 mėnesių po 3 dalyje minėto finansavimo susitarimo sudarymo, yra 535 000 EUR. Sprendimus dėl orientacinių finansavimo sumų, skirtų ESGK išlaidoms padengti vėlesniais laikotarpiais, priima Taryba.
   3.   Atsižvelgiant į 2 dalyje nurodytą Tarybos priimtą sprendimą, dėl finansavimo susitarimo su Komisija derasi ESGK vadovas ir jį patvirtina komitetas.
   17 straipsnis
   Finansinės taisyklės
   ESGK finansuojamoms išlaidoms ir tokių išlaidų finansavimui taikomos priede pateiktos finansavimo taisyklės.
   IV   SKYRIUS

      KITOS NUOSTATOS

   18 straipsnis
   Dalyvavimas ESGK mokymo veikloje
   1.   Visų valstybių narių ir stojančiųjų valstybių piliečiai gali dalyvauti bet kurioje ESGK mokymo veikloje. Organizuojantys ir vykdantys institutai užtikrina, kad šis principas būtų taikomas be išimčių.
   Iš esmės ESGK mokymo veikloje taip pat gali dalyvauti šalių, kurios yra kandidatės stoti į Sąjungą, piliečiai ir atitinkamais atvejais kitų trečiųjų šalių piliečiai.
   2.   Dalyviai turi būti civilinio ar karinio personalo nariai, kurie sprendžia su strateginiais aspektais susijusius klausimus BSGP srityje, ir ekspertai, kurie dalyvaus BSGP misijose ir operacijose.
   Dalyvauti ESGK mokymo veikloje gali būti kviečiami, inter alia, tarptautinių organizacijų, nevyriausybinių organizacijų, akademinių institucijų bei žiniasklaidos atstovai ir verslo bendruomenės nariai.
   3.   ESGK kursą pabaigusiam dalyviui išduodamas vyriausiojo įgaliotinio pasirašytas pažymėjimas. Pažymėjimo išdavimo sąlygas reguliariai peržiūri komitetas. Šį pažymėjimą pripažįsta valstybės narės ir Sąjungos institucijos.
   19 straipsnis
   Bendradarbiavimas
   ESGK bendradarbiauja su tarptautinėmis organizacijomis ir kitais atitinkamais subjektais, pavyzdžiui, trečiųjų šalių nacionaliniais mokymo institutais, ir remiasi jų praktine patirtimi.
   20 straipsnis
   Saugumo nuostatai
   ESGK taikomas 2011 m. kovo 31 d. Tarybos sprendimas 2011/292/ES dėl ES įslaptintos informacijos apsaugai užtikrinti skirtų saugumo taisyklių (5).
   V   SKYRIUS

      BAIGIAMOSIOS NUOSTATOS

   21 straipsnis
   Tęstinumas
   Taisyklės ir reglamentai, kurie buvo priimti siekiant įgyvendinti Bendruosius veiksmus 2008/550/BUSP, tebegalioja šio sprendimo įgyvendinimo tikslais, jeigu jie suderinami su šiuo sprendimu, kol bus iš dalies pakeisti arba panaikinti.
   22 straipsnis
   Panaikinimas
   Šiuo sprendimu panaikinami Bendrieji veiksmai 2008/550/BUSP.
   23 straipsnis
   Peržiūra, įsigaliojimas ir galiojimo pabaiga
   1.   Šis sprendimas įsigalioja 2013 m. balandžio 1 d. Jis atitinkamai peržiūrimas ir, bet kuriuo atveju, ne vėliau kaip likus šešiems mėnesiams iki jo galiojimo pabaigos.
   2.   Šis sprendimas nustoja galioti praėjus ketveriems metams nuo 16 straipsnio 3 dalyje minėto finansavimo susitarimo sudarymo dienos.

      Priimta Liuksemburge 2013 m. balandžio 22 d.

            Tarybos vardu

            Pirmininkė

         C. ASHTON

      (1)  OL L 194, 2005 7 26, p. 15.

      (2)  OL L 176, 2008 7 4, p. 20.

      (3)  OL L 201, 2010 8 3, p. 30.

      (4)  OL C 12, 2012 1 14, p. 8.

      (5)  OL L 141, 2011 5 27, p. 17.

      PRIEDAS

         Finansinės taisyklės, taikomos ESGK finansuojamoms išlaidoms ir jo finansavimui

      1 straipsnis
      Biudžeto principai
      1.   ESGK biudžetas yra aktas, kuriame kiekvieniems finansiniams metams nustatomos ir leidžiamos visos ESGK pajamos ir visos ESGK finansuojamos išlaidos.
      2.   Biudžeto pajamos ir išlaidos turi būti subalansuotos.
      3.   Pajamos arba ESGK finansuojamos išlaidos gali būti įvykdytos tik įtraukus jas į biudžeto išlaidų kategoriją.
      2 straipsnis
      Biudžetų priėmimas
      1.   Kiekvienais metais ESGK vadovas parengia biudžeto projektą kitiems finansiniams metams, kurie prasideda tų pačių metų sausio 1 d. ir baigiasi gruodžio 31 d. Į biudžeto projektą įtraukiami asignavimai, laikomi būtinais siekiant padengti ESGK finansuotinas išlaidas tuo laikotarpiu, ir pajamų, kuriomis turėtų būti padengtos tokios išlaidos, prognozė.
      2.   Asignavimai prireikus suklasifikuojami pagal rūšį ar tikslą į skyrius ir straipsnius. Projekte pateikiami išsamūs komentarai dėl kiekvieno straipsnio.
      3.   Pajamas sudaro valstybių narių savanoriški įnašai, metinis įnašas iš Europos Sąjungos biudžeto ir kitos pajamos.
      4.   ESGK vadovas pateikia išsamią biudžeto ataskaitą dėl einamųjų ir praėjusiųjų finansinių metų ir pasiūlo biudžeto projektą komitetui iki spalio 31 d. Komitetas patvirtina biudžeto projektą iki gruodžio 31 d.
      5.   Nenumatytų aplinkybių atveju ir esant rimtam poreikiui, ESGK vadovas gali pasiūlyti taisomąjį biudžetą. Visi taisomojo biudžeto projektai ir biudžetas, skirtas pirmiesiems metams po šio sprendimo priėmimo, pasiūlomi, patvirtinami ir priimami pagal tą pačią procedūrą, kuri taikoma metiniam biudžetui, išskyrus tai, kad terminai, taikomi metiniams biudžetui, netaikomi.
      3 straipsnis
      Asignavimų perkėlimas
      ESGK vadovas gali atlikti asignavimų perkėlimą biudžete gavęs komiteto pritarimą.
      4 straipsnis
      Asignavimų perkėlimai į kitus metus
      1.   Asignavimai, būtini atlikti mokėjimus, susijusius su teisiniais įsipareigojimais, kurie prisiimami iki finansinių metų gruodžio 31 d., perkeliami į kitus finansinius metus.
      2.   ESGK vadovas gali kitus biudžeto asignavimus perkelti į kitus finansinius metus gavęs komiteto pritarimą.
      3.   Kiti asignavimai panaikinami finansinių metų pabaigoje.
      5 straipsnis
      Biudžeto vykdymas ir darbuotojų valdymas
      Biudžeto vykdymo ir darbuotojų valdymo tikslu ESGK kuo plačiau naudojasi esamomis Sąjungos administracinėmis struktūromis, visų pirma EIVT.
      6 straipsnis
      ESGK banko sąskaitos
      1.   Bet kuri ESGK banko sąskaita atidaroma patikimoje finansų įstaigoje, kurios centrinė būstinė yra valstybėje narėje; tai yra einamoji sąskaita arba terminuotos trukmės sąskaita eurais.
      2.   ESGK sąskaita negali būti pereikvojama.
      7 straipsnis
      Mokėjimai
      Bet kuriems mokėjimams iš ESGK banko sąskaitos atlikti reikalingi ESGK vadovo ir kito ESGK personalo nario parašai.
      8 straipsnis
      Apskaita
      1.   ESGK vadovas užtikrina, kad ESGK pajamų, išlaidų ir turto inventoriaus sąskaitos būtų tvarkomos laikantis tarptautiniu mastu pripažintų apskaitos standartų, taikomų viešajam sektoriui.
      2.   ESGK vadovas pateikia komitetui atitinkamų finansinių metų metines ataskaitas ne vėliau kaip kitų metų kovo 31 d.
      3.   Būtinos apskaitos paslaugos gali būti užsakomos.
      9 straipsnis
      Auditas
      1.   Kasmet atliekamas ESGK ataskaitų auditas.
      2.   Užsakomos būtinos audito paslaugos.
      3.   Komisijai pareikalavus, pateikiamos audito ataskaitos.
      10 straipsnis
      Patvirtinimas, kad biudžetas įvykdytas
      1.   Komitetas, remdamasis metinėmis finansinėmis ataskaitomis ir atsižvelgdamas į metinę audito ataskaitą, nusprendžia, ar patvirtinti, kad ESGK vadovas įvykdė ESGK biudžetą.
      2.   ESGK vadovas imasi visų reikiamų veiksmų, kad komitetas galėtų patvirtinti, kad jis įvykdė biudžetą, ir atsižvelgia į visas sprendimuose, kuriais patvirtinama, kad jis biudžetą įvykdė, pateiktas pastabas, jeigu jų pateikta.


title: 2013 m. birželio 24 d. Tarybos sprendimas 2013/306/BUSP, kuriuo pratęsiami Europos Sąjungos specialiojo įgaliotinio Vidurinėje Azijoje įgaliojimai

text:
25.6.2013

               LT

               Europos Sąjungos oficialusis leidinys

               L 172/25

         TARYBOS SPRENDIMAS 2013/306/BUSP
   2013 m. birželio 24 d.
   kuriuo pratęsiami Europos Sąjungos specialiojo įgaliotinio Vidurinėje Azijoje įgaliojimai
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 31 straipsnio 2 dalį ir 33 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2012 m. birželio 25 d. Taryba priėmė Sprendimą 2012/328/BUSP (1), kuriuo Patricia FLOR paskirta Europos Sąjungos specialiąja įgaliotine (toliau – ES specialusis įgaliotinis) Vidurinėje Azijoje. ES specialiojo įgaliotinio įgaliojimai baigiasi 2013 m. birželio 30 d.;

               (2)

               ES specialiojo įgaliotinio įgaliojimai turėtų būti pratęsti kitam 12 mėnesių laikotarpiui;

               (3)

               ES specialusis įgaliotinis vykdys savo įgaliojimus tokiomis aplinkybėmis, kurios gali pablogėti ir galėtų sutrukdyti siekti Sutarties 21 straipsnyje nustatytų Sąjungos išorės veiksmų tikslų,

         PRIĖMĖ ŠĮ SPRENDIMĄ:
   1 straipsnis
   Europos Sąjungos specialusis įgaliotinis
   ES specialiosios įgaliotinės Vidurinėje Azijoje Patricia FLOR įgaliojimai pratęsiami iki 2014 m. birželio 30 d. Tarybai priėmus sprendimą Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) siūlymu, ES specialiojo įgaliotinio įgaliojimai gali būti nutraukti anksčiau.
   2 straipsnis
   Politikos tikslai
   ES specialiojo įgaliotinio įgaliojimai grindžiami Sąjungos politikos tikslais Vidurinėje Azijoje. Šie tikslai, be kita ko, yra:

               a)

               skatinti gerus ir glaudžius Vidurinės Azijos šalių ir Sąjungos santykius, pagrįstus bendromis vertybėmis bei interesais, kaip nustatyta atitinkamuose susitarimuose;

               b)

               prisidėti prie stabilumo ir šalių bendradarbiavimo regione stiprinimo;

               c)

               prisidėti prie demokratijos, teisinės valstybės, gero valdymo ir pagarbos žmogaus teisėms ir pagrindinėms laisvėms Vidurinėje Azijoje stiprinimo;

               d)

               įveikti pagrindines grėsmes, visų pirma konkrečias problemas, turinčias tiesioginės įtakos Europai;

               e)

               didinti Sąjungos veiksmingumą ir matomumą regione, be kita ko, glaudžiau koordinuojant veiklą su kitais atitinkamais partneriais bei tarptautinėmis organizacijomis, pavyzdžiui, Europos saugumo ir bendradarbiavimo organizacija (ESBO) ir Jungtinėmis Tautomis.

         3 straipsnis
   Įgaliojimai
   1.   Kad būtų pasiekti politikos tikslai, ES specialiajam įgaliotiniui suteikiami šie įgaliojimai:

               a)

               skatinti bendrą Sąjungos politinių veiksmų koordinavimą Vidurinėje Azijoje ir padėti užtikrinti Sąjungos išorės veiksmų regione nuoseklumą;

               b)

               vyriausiojo įgaliotinio vardu kartu su Europos išorės veiksmų tarnyba (EIVT) ir Komisija stebėti ES naujos partnerystės su Vidurine Azija strategijos įgyvendinimo procesą, papildytą vėlesnėmis ataskaitomis apie ES Vidurinės Azijos strategijos įgyvendinimo procesą, teikti rekomendacijas ir reguliariai atsiskaityti atitinkamiems Tarybos organams;

               c)

               padėti Tarybai toliau plėtoti visapusišką politiką Vidurinės Azijos klausimais;

               d)

               įdėmiai sekti politinius įvykius Vidurinėje Azijoje, plėtojant ir palaikant glaudžius ryšius su vyriausybėmis, parlamentais, teismais, pilietine visuomene ir žiniasklaida;

               e)

               raginti Kazachstaną, Kirgizstaną, Tadžikistaną, Turkmėnistaną ir Uzbekistaną bendradarbiauti bendro intereso klausimais regione;

               f)

               plėtoti atitinkamus ryšius ir bendradarbiavimą su pagrindiniais suinteresuotais dalyviais regione ir su visomis atitinkamomis regioninėmis ir tarptautinėmis organizacijomis, įskaitant Šanchajaus bendradarbiavimo organizaciją (SCO), Eurazijos ekonominę bendriją (EURASEC), Bendravimo ir pasitikėjimo stiprinimo Azijoje priemonių konferenciją (CICA), Kolektyvinio saugumo sutarties organizaciją (CSTO), Vidurinės Azijos regioninio ekonominio bendradarbiavimo programą (CAREC) ir Vidurinės Azijos regioninį informacijos ir koordinavimo centrą (CARICC);

               g)

               prisidėti įgyvendinant Sąjungos žmogaus teisių politiką bendradarbiaujant su ES specialiuoju įgaliotiniu žmogaus teisėms ir ES žmogaus teisių gaires, ypač jų aspektus dėl moterų ir vaikų nuo konfliktų nukentėjusiose vietovėse, pirmiausia stebint pokyčius šioje srityje ir reaguojant į juos;

               h)

               glaudžiai bendradarbiaujant su ESBO prisidėti prie konfliktų prevencijos ir sprendimo, plėtojant ryšius su valdžios institucijomis ir kitais vietos subjektais, kaip antai nevyriausybinėmis organizacijomis, politinėmis partijomis, mažumomis, religinėmis grupėmis ir jų vadovais;

               i)

               prisidėti prie bendros užsienio ir saugumo politikos energetinio saugumo, sienų apsaugos, įskaitant kovos su narkotikais ir vandens išteklių valdymo, aplinkos ir klimato kaitos aspektų, susijusių su Vidurine Azija, formulavimo;

               j)

               skatinti regioninį saugumą Vidurinės Azijos pasienyje, kai Tarptautinės saugumo užtikrinimo pajėgos (ISAF) pradeda mažėti.

         2.   ES specialusis įgaliotinis remia vyriausiojo įgaliotinio darbą ir stebi bendrą visų sričių Sąjungos veiklą šiame regione.
   4 straipsnis
   Įgaliojimų vykdymas
   1.   ES specialusis įgaliotinis yra atsakingas už įgaliojimų vykdymą; jo veiklą prižiūri vyriausiasis įgaliotinis.
   2.   Politinis ir saugumo komitetas (PSK) palaiko ypatingus ryšius su ES specialiuoju įgaliotiniu, o su Taryba ES specialusis įgaliotinis bendrauja pirmiausia pasitelkęs šį komitetą. PSK teikia ES specialiajam įgaliotiniui strategines gaires ir politinius nurodymus pagal jo įgaliojimus, nedarant poveikio vyriausiojo įgaliotinio galioms.
   3.   ES specialusis įgaliotinis savo veiklą glaudžiai koordinuoja su EIVT ir jos atitinkamais padaliniais.
   5 straipsnis
   Finansavimas
   1.   Su ES specialiojo įgaliotinio įgaliojimų vykdymu laikotarpiu nuo 2013 m. liepos 1 d. iki 2014 m. birželio 30 d. susijusioms išlaidoms padengti skiriama orientacinė finansavimo suma yra 1 050 000 EUR.
   2.   Išlaidos tvarkomos pagal Sąjungos bendrajam biudžetui taikomas procedūras ir taisykles.
   3.   Išlaidos tvarkomos pagal ES specialiojo įgaliotinio ir Komisijos sudarytą sutartį. Už visas išlaidas ES specialusis įgaliotinis atsiskaito Komisijai.
   6 straipsnis
   Darbuotojų grupės sudarymas ir sudėtis
   1.   ES specialusis įgaliotinis sudaro darbuotojų grupę, neviršydamas savo įgaliojimų ir turimų atitinkamų finansinių išteklių. Į darbuotojų grupę įtraukiami darbuotojai, turintys profesinės patirties konkrečiose politikos srityse, kaip reikalaujama įgaliojimuose. ES specialusis įgaliotinis nedelsdamas praneša Tarybai ir Komisijai apie savo darbuotojų grupės sudėtį.
   2.   Valstybės narės, Sąjungos institucijos ir EIVT gali pasiūlyti komandiruoti darbuotojus dirbti su ES specialiuoju įgaliotiniu. Atlyginimą tokiems komandiruotiems darbuotojams moka atitinkamai ta valstybė narė, susijusi Sąjungos institucija arba EIVT. Valstybių narių į Sąjungos institucijas arba EIVT komandiruoti ekspertai taip pat gali būti priskirti ES specialiajam įgaliotiniui. Pagal sutartį pasamdyti kitų šalių darbuotojai turi turėti valstybės narės pilietybę.
   3.   Visi komandiruoti darbuotojai administraciniu požiūriu lieka pavaldūs siunčiančiajai valstybei narei, siunčiančiajai Sąjungos institucijai ar EIVT ir vykdo savo pareigas bei veikia ES specialiojo įgaliotinio įgaliojimų labui.
   4.   ES specialiojo įgaliotinio darbuotojai dislokuojami kartu su atitinkamais EIVT departamentais arba Sąjungos delegacijomis / atstovybėmis trečiosiose šalyse, kad būtų prisidedama prie atitinkamos jų veiklos suderinamumo ir nuoseklumo.
   7 straipsnis
   ES specialiojo įgaliotinio ir jo personalo privilegijos bei imunitetai
   Su priimančiosiomis šalimis atitinkamai susitariama dėl ES specialiojo įgaliotinio ir jo personalo narių užduočių įvykdymui ir sklandžiam darbui užtikrinti būtinų privilegijų, imunitetų ir kitų garantijų. Valstybės narės ir EIVT šiuo tikslu teikia visą reikalingą paramą.
   8 straipsnis
   ES įslaptintos informacijos saugumas
   ES specialusis įgaliotinis ir ES specialiojo įgaliotinio darbuotojų grupės nariai laikosi saugumo principų ir būtiniausių standartų, nustatytų 2011 m. kovo 31 d. Tarybos sprendimu 2011/292/ES dėl ES įslaptintos informacijos apsaugai užtikrinti skirtų saugumo taisyklių (2).
   9 straipsnis
   Galimybė susipažinti su informacija ir logistinė parama
   1.   Valstybės narės, Komisija ir Tarybos generalinis sekretoriatas užtikrina, kad ES specialiajam įgaliotiniui būtų sudaryta galimybė susipažinti su visa reikiama informacija.
   2.   Prireikus Sąjungos delegacijos ir (arba) valstybės narės teikia logistinę paramą regione.
   10 straipsnis
   Saugumas
   ES specialusis įgaliotinis, laikydamasis Sąjungos politikos dėl personalo, dislokuoto už Sąjungos ribų vykdyti veiksmus pagal Sutarties V antraštinę dalį, saugumo, neviršydamas savo įgaliojimų ir atsižvelgdamas į saugumo padėtį jo atsakomybei priskirtoje geografinėje teritorijoje, imasi visų praktiškai įgyvendinamų priemonių viso tiesiogiai ES specialiajam įgaliotiniui pavaldaus personalo saugumui užtikrinti, visų pirma:

               a)

               sudarydamas misijai skirtą saugumo planą, grindžiamą EIVT pateiktomis gairėmis, kuriame numatomos misijai skirtos fizinės, organizacinės ir procedūrinės saugumo priemonės, reglamentuojančios saugaus personalo atvykimo į misijos teritoriją ir judėjimo toje teritorijoje valdymą bei saugumo incidentų valdymą, ir taip pat numatomas misijos nenumatytų atvejų planas ir evakuacijos planas;

               b)

               užtikrindamas, kad visi už Sąjungos ribų dislokuoti personalo nariai būtų apdrausti didelės rizikos draudimu, būtinu dėl misijos teritorijoje esančių sąlygų;

               c)

               užtikrindamas, kad prieš atvykstant arba atvykus į misijos teritoriją būtų organizuotas visų darbuotojų grupės narių, kurie turi būti dislokuoti už Sąjungos ribų, įskaitant vietoje pasamdytus darbuotojus, atitinkamas mokymas saugumo klausimais, atsižvelgiant į EIVT nustatytą rizikos lygį misijos teritorijoje;

               d)

               užtikrindamas, kad būtų įgyvendinamos visos sutartos rekomendacijos, pateiktos remiantis reguliariais saugumo įvertinimais, ir vyriausiajam įgaliotiniui, Tarybai bei Komisijai raštu būtų teikiamos jų įgyvendinimo ir kitų saugumo klausimų ataskaitos, sudarančios pažangos ataskaitos ir įgaliojimų vykdymo ataskaitos dalį.

         11 straipsnis
   Ataskaitų teikimas
   ES specialusis įgaliotinis vyriausiajam įgaliotiniui ir PSK reguliariai teikia ataskaitas žodžiu ir raštu. ES specialusis įgaliotinis prireikus taip pat teikia ataskaitas Tarybos darbo grupėms. Reguliariai teikiamos ataskaitos raštu platinamos per COREU tinklą. Vyriausiajam įgaliotiniui ar PSK rekomendavus, ES specialusis įgaliotinis gali teikti ataskaitas Užsienio reikalų tarybai. Vadovaujantis Sutarties 36 straipsniu ES specialusis įgaliotinis gali dalyvauti informuojant Europos Parlamentą.
   12 straipsnis
   Koordinavimas
   1.   ES specialusis įgaliotinis prisideda prie Sąjungos veiksmų vieningumo, suderinamumo ir efektyvumo ir padeda užtikrinti, kad visos Sąjungos priemonės ir valstybių narių veiksmai būtų naudojami suderintai siekiant Sąjungos politikos tikslų. ES specialiojo įgaliotinio veikla koordinuojama su Komisijos veikla ir ES specialiojo įgaliotinio Afganistane veikla. ES specialusis įgaliotinis reguliariai informuoja valstybių narių atstovybes ir Sąjungos delegacijas.
   2.   Vietos lygiu glaudus ryšys palaikomas su Sąjungos delegacijų vadovais ir valstybių narių atstovybių vadovais. Jie deda visas įmanomas pastangas, kad padėtų ES specialiajam įgaliotiniui vykdyti jo įgaliojimus. ES specialusis įgaliotinis vietos lygiu taip pat palaiko ryšius su kitais tarptautiniais bei regioniniais veikėjais.
   13 straipsnis
   Su reikalavimais susijusi pagalba
   ES specialusis įgaliotinis ir jo personalas padeda pateikiant elementus siekiant atsakyti į reikalavimus ir įsipareigojimus, kylančius iš ankstesniųjų ES specialiųjų įgaliotinių Vidurinėje Azijoje įgaliojimų, ir tuo tikslu teikia administracinę pagalbą ir prieigą prie atitinkamų bylų.
   14 straipsnis
   Peržiūra
   Šio sprendimo įgyvendinimas ir jo suderinamumas su kita Sąjungos veikla regione yra nuolat peržiūrimi. Ne vėliau kaip 2013 m. gruodžio mėn. pabaigoje ES specialusis įgaliotinis pateikia Tarybai, Komisijai ir vyriausiajam įgaliotiniui pažangos ataskaitą, o pasibaigus ES specialiojo įgaliotinio įgaliojimų terminui – išsamią įgaliojimų vykdymo ataskaitą.
   15 straipsnis
   Įsigaliojimas
   Šis sprendimas įsigalioja jo priėmimo dieną.
   Jis taikomas nuo 2013 m. liepos 1 d.

      Priimta Liuksemburge 2013 m. birželio 24 d.

            Tarybos vardu

            Pirmininkė

         C. ASHTON

      (1)  OL L 165, 2012 6 26, p. 59.

      (2)  OL L 141, 2011 5 27, p. 17.


title: 2002 m. liepos 31 d. Komisijos sprendimas pavedantis Rumunijos pasirengimo stojimui priemones įgyvendinančioms institucijoms valdyti pagalbą žemės ūkio ir kaimo plėtros srityse pasirengimo stojimui laikotarpiu

text:
Svarbus teisinis pranešimas

|

32002D0638

Oficialusis leidinys L 206 , 03/08/2002 p. 0031 - 0032

		Komisijos Sprendimas2002 m. liepos 31 d.pavedantis Rumunijos pasirengimo stojimui priemones įgyvendinančioms institucijoms valdyti pagalbą žemės ūkio ir kaimo plėtros srityse pasirengimo stojimui laikotarpiu(2002/638/EB)EUROPOS BENDRIJŲ KOMISIJA,atsižvelgdama į Europos bendrijos steigimo sutartį,atsižvelgdama į 1999 m. birželio 21 d. Tarybos reglamentą (EB) Nr. 1266/1999 dėl pagalbos šalims kandidatėms derinimo pagal pasirengimo narystei strategiją ir iš dalies pakeičiantis Reglamentą (EEB) Nr. 3906/89 [1], ir ypač į jo 12 straipsnio 2 dalį,kadangi:(1) Remiantis 1999 m. birželio 21 d. Reglamento (EB) Nr. 1268/1999 dėl Bendrijos paramos pasirengimo stojimui priemonėms žemės ūkio ir kaimo plėtros srityse Vidurio ir Rytų Europos šalims kandidatėms pasirengimo stojimui laikotarpiu 4 straipsnio 5 dalimi [2], su paskutiniais pakeitimais, padarytais Reglamentu (EB) Nr. 2500/2001 [3], 2000 m. gruodžio 12 d. galutinai patvirtintu Komisijos sprendimu C(2000) 3742, pataisytu 2002 m. liepos 11 d. Komisijos sprendimu H/2002/1936 dėl Rumunijos, buvo priimta Žemės ūkio ir kaimo plėtros programa.(2) Rumunijos Vyriausybė ir Komisija, veikdama Europos bendrijos vardu, 2001 m. vasario 2 d. pasirašė Daugiamečio finansavimo susitarimą (toliau – DFS) nustatantį techninius, teisinius ir administracinius pamatus SAPARD programai vykdyti.(3) Reglamentas (EB) Nr. 1266/1999 nustato, kad ex ante pritarimo reikalavimas, minimas Reglamento (EB) Nr. 1266/1999 12 straipsnio 1 dalyje gali būti atšaukiamas remiantis kiekvieno individualaus atvejo analize, nagrinėjant nacionalinių ir sektorinių programų/projektų administravimo gebėjimus, finansinės kontrolės procedūras ir su viešaisiais finansais susijusias struktūras. Komisijos reglamentas (EB) Nr. 2222/2000 [4], pataisytas Reglamento (EB) Nr. 2252/2001 [5], nustato detalias taisykles minėtai analizei atlikti.(4) Kompetentinga Rumunijos institucija paskyrė SAPARD agentūrą, turinčią valstybės institucijos teisinį statusą ir pavaldžią Žemės ūkio, maisto pramonės ir miškininkystės ministerijai. Jai paskirta įgyvendinti tokias priemones:"Žemės ūkio ir žuvininkystės produktų perdirbimas ir prekyba", "Kaimo gyvenviečių infrastruktūros plėtra ir tobulinimas", "Techninė pagalba" kaip apibrėžta Žemės ūkio ir kaimo plėtros programoje, patvirtintoje Komisijos sprendimu C(2000) 3742, galutinai priimtu 2000 m. gruodžio 12 d. ir pataisytu 2002 m. liepos 11 d. Komisijos sprendimu H/2002/1936. Taip pat įsteigtas Valstybės finansų ministerijos Nacionalinis fondas skirtas finansinėms funkcijoms SAPARD programos pamatams įgyvendinti.(5) Remdamasi Reglamentu (EB) Nr. 1266/1999 ir Reglamentu (EB) Nr. 2222/2000, Komisija išanalizavo nacionalinių ir sektorinių programų/projektų administravimo gebėjimus, finansinės kontrolės procedūras bei su viešaisiais finansais susijusias struktūras ir mano, kad pirmiau paminėtų priemonių įgyvendinimui Rumunija atitinka Reglamento (EB) Nr. 2222/2000 priedo 4 ir 6 straipsniuose išdėstytus reikalavimus bei minimalias sąlygas, nustatytas Reglamento (EB) Nr. 1266/1999 priede.(6) Paminėtina, kad SAPARD agentūra patenkinamai įgyvendino tokius svarbiausius akreditacijos kriterijus: rašytinės procedūros, pareigų atskyrimas, pirminis projekto patvirtinimas ir patikrinimai prieš išmokas, mokėjimų procedūros, apskaitos procedūros, kompiuterinė sauga, vidaus auditas ir, tam tikrais atvejais, viešųjų pirkimų procedūros.(7) 2002 m. liepos 11 d. atsakingos Rumunijos institucijos pateikė peržiūrėtą tinkamų išlaidų sąrašą pagal DFS B skirsnio 4 straipsnio 1 dalį ir tam neprieštaravo Komisija.(8) Valstybės finansų ministerijos Nacionalinis fondas patenkinamai išpildė tokius kriterijus, nustatytus jam pavestoms finansinėms funkcijoms, įgyvendinant SAPARD programos pamatus Rumunijai: audito seka, iždo administravimas, lėšų priėmimas, išmokos SAPARD agentūrai, kompiuterinis saugumas ir vidaus auditas.(9) Todėl derama atšaukti ex ante patvirtinimo reikalavimą, nurodytą Reglamento (EB) Nr. 1266/1999 12 straipsnio 1 dalyje, ir pavesti SAPARD agentūrai ir Valstybės finansų ministerijos Nacionaliniam fondui Rumunijoje paramos administravimą decentralizuotais pagrindais.(10) Kita vertus, kadangi Komisijos atliekami patikrinimai remiasi operatyviai kuriama, bet ne galutinai nusistovėjusia sistema, todėl tikslinga laikinai SAPARD programos administravimą pavesti SAPARD agentūrai ir Valstybės finansų ministerijos Nacionaliniam fondui pagal Reglamento (EB) Nr. 2222/2000 3 straipsnio 2 dalį.(11) Visiškas SAPARD programos administravimo perdavimas numatomas tik po to, kai bus atlikti tolesni patikrinimai, siekiant užtikrinti, kad sistema veiktų patenkinamai, ir kai bus įgyvendintos Komisijos galimos rekomendacijos dėl paramos administravimo perdavimo SAPARD agentūrai ir Valstybės finansų ministerijos Nacionaliniam fondui.(12) Siekiant išpildyti DFS A skirsnio 8 straipsnio 1 dalies b punkto reikalavimus, išlaidos pagal šį sprendimą yra laikomos atitinkančiomis Bendrijos bendrajam finansavimui keliamus reikalavimus tik tuo atveju, jei naudos gavėjų yra patirtos nuo šio sprendimo datos arba, jei vėliau, nuo datos teisės akto, suteikusio jiems teisę gauti aptariamo projekto naudą, išskyrus įgyvendinamumo ir kitus susijusius tyrimus bei techninę paramą, kur ši data yra 2000 m. gruodžio 12 d., jei visais atvejais šios išlaidos nėra apmokėtos SAPARD agentūros iki šio sprendimo datos.PRIĖMĖ ŠĮ SPRENDIMĄ:1 straipsnisŠiuo sprendimu atsisakoma reikalavimo Rumunijai gauti Komisijos ex ante pritarimą projektams atrinkti ir sutartims sudaryti.2 straipsnisSAPARD programos valdymas laikinai pavedamas:1. SAPARD agentūrai prie Žemės ūkio, maisto pramonės ir miškininkystės ministerijos, kurios buveinės adresas Negustori g 1 B, 2 sektorius, RO Bukareštas 2, Rumunija, įgyvendinti priemonėms "Žemės ūkio ir žuvininkystės produktų perdirbimas ir prekyba", "Kaimo gyvenviečių infrastruktūros plėtra ir tobulinimas" bei "Techninė pagalba" kaip apibrėžta Žemės ūkio ir kaimo plėtros programoje, patvirtintoje Komisijos sprendimu C(2000) 3742, galutinai priimtu 2000 m. gruodžio 12 d. ir pataisytu 2002 m. liepos 11 d. Komisijos sprendimu H/2002/1936, ir2. Valstybės finansų ministerijos Nacionaliniam fondui, adresu Apolodor g. 17, 5 sektorius, RO 70663 Bukareštas, Rumunija, numatytoms finansinėms funkcijoms SAPARD programos pamatuose Rumunijai įgyvendinti.3 straipsnisIšlaidos, patiriamos vykdant šį sprendimą, atitinka bendram finansavimui taikomus Bendrijos reikalavimus tik tuo atveju, jeigu naudos gavėjas jas patiria nuo šio sprendimo datos, arba, jeigu vėliau, nuo datos teisės akto, pagal kurį jie tampa naudos gavėjais aptariamame projekte, išskyrus galimybių ir susijusias studijas bei techninę pagalbą, kuriai ši data yra 2000 m. gruodžio 12 d., jei visais atvejais šios išlaidos nėra apmokėtos SAPARD agentūros iki šio sprendimo datos.Priimta Briuselyje, 2002 m. liepos 31 d.Komisijos varduFranz FischlerKomisijos narys[1] OL L 161, 1999 6 26, p. 68.[2] OL L 161, 1999 6 26, p. 87.[3] OL L 342, 2001 12 27, p. 1.[4] OL L 253, 2000 10 7, p. 5.[5] OL L 304, 2001 11 21, p. 8.--------------------------------------------------